SUPER จับมือพันธมิตรเวียดนามลงทุนโรงไฟฟ้าพลังงานลม 700 MW มูลค่า 5.6 หมื่นลบ.
SUPER จับมือพันธมิตรเวียดนามลงทุนโรงไฟฟ้าพลังงานลม 700 MW มูลค่า 5.6 หมื่นลบ. - เลื่อนนำ SSE เข้าตลาดหุ้นปลายปี 61 ถึงต้นปี 62 หลังเล็งออกกองทุนโครงสร้างพื้นฐานก่อน
30 พ.ค. 2561

นายจอมทรัพย์ โลจายะ ประธานคณะกรรมการ บริษัท ซุปเปอร์บล็อก จำกัด (มหาชน) หรือ SUPER เปิดเผยว่า บริษัทได้ลงนามข้อตกลงความร่วมมือ (MOA) พัฒนาโครงการผลิตไฟฟ้าจากพลังงานลม ขนาดกำลังการผลิตรวม 700 เมกะวัตต์ (MW) ในเวียดนาม มีมูลค่าการลงทุนรวม 5.6 หมื่นล้านบาท
โดยจะเป็นความร่วมมือระหว่างบริษัทที่จะถือหุ้น 51% และพันธมิตรเวียดนามที่มีความเชี่ยวชาญด้านพลังงานเข้ามาถือหุ้น 49% ซึ่งจะเริ่มพัฒนาโครงการแรกราว 100 เมกะวัตต์ ในปลายปีนี้ และคาดว่าจะเริ่มรับรู้รายได้ตั้งแต่ต้นปี 62
สำหรับการพัฒนาโครงการผลิตไฟฟ้าพลังงานลมในเวียดนามครั้งนี้ เป็นส่วนหนึ่งที่จะช่วยผลักดันให้บริษัทมีกำลังผลิตไฟฟ้าในมือเพิ่มเป็น 2,500 เมกะวัตต์ตามเป้าหมายภายในปี 62 จากปัจจุบันที่มีอยู่ 809 เมกะวัตต์ โดยบริษัทมีศักยภาพที่จะลงทุนได้ราว 1.5-2 หมื่นล้านบาท/ปีในช่วงเวลาดังกล่าว จากกระแสเงินสดที่จะเข้ามาตามผลการดำเนินงานที่ดีขึ้น การออกหุ้นกู้ ซึ่งขึ้นกับช่วงเวลาที่เหมาะสม รวมถึงการจัดตั้งกองทุนโครงสร้างพื้นฐาน (Infrastructure Fund) ในปลายปีนี้
ส่วนการนำบริษัท ซุปเปอร์ โซล่าร์ เอนเนอร์ยี จำกัด (SSE) เข้าตลาดหุ้นจะถูกเลื่อนออกไปเป็นปลายปี 61 หรือต้นปี 62
“การลงนาม MOA ในการร่วมลงทุนพลังงานลมครั้งนี้ถือเป็นดีลประวัติศาสตร์ โดยมีนายกรัฐมนตรีของไทยและนายกรัฐมนตรีของเวียดนาม ร่วมเป็นสักขีพยานเมื่อวันศุกร์ที่ผ่านมา ซึ่งบริษัทมีความพร้อมในการลงทุนอย่างเต็มที่ เนื่องจากมีสถานะทางการเงินที่แข็งแกร่งและสถาบันการเงินขนาดใหญ่พร้อมให้การสนับสนุนอย่างเต็มที่”นายจอมทรัพย์ กล่าว
นายจอมทรัพย์ คาดว่า โครงการผลิตไฟฟ้าจากพลังงานลม 700 เมกะวัตต์ดังกล่าวจะได้รับใบอนุญาตขายไฟฟ้า (PPA) ครบทั้งหมดภายในปลายปีนี้ โดยมีการไฟฟ้าเวียดนามเป็นผู้รับซื้อไฟฟ้าที่อัตรา 0.098 เหรียญสหรัฐ/หน่วย มีอายุสัญญา 20 ปี
รูปแบบการลงทุนจะจัดตั้งบริษัทร่วมทั้งหมด 6 บริษัทเพื่อเป็นผู้ดำเนินการแบ่งเป็น 6 เฟส กำลังการผลิตกว่า 100 เมกะวัตต์/เฟส มูลค่าการลงทุนราว 8 พันล้านบาท/เฟส ซึ่งเงินลงทุนส่วนใหญ่เป็นเงินกู้โครงการ ขณะที่มีส่วนทุนราว 2 พันล้านบาท โดยเฟสแรกจะลงทุนในช่วงปลายปีนี้ ใช้ระยะเวลาพัฒนา 12-14 เดือนก่อนจะจ่ายไฟฟ้าเข้าระบบเชิงพาณิชย์ (COD) ทำให้คาดว่าจะเริ่มรับรู้รายได้จากการลงทุนเฟสแรกในราวต้นปี 62 เป็นต้นไป และคาดว่าจะใช้ระยะเวลาพัฒนาแล้วเสร็จทั้งโครงการภายใน 3-4 ปีข้างหน้า
การลงทุนโครงการนี้คาดว่าจะมีอัตราผลตอบแทนจากการลงทุน (IRR) ระดับ 18-24% ซึ่งค่อนข้างสูง เพราะการผลิตไฟฟ้าจากพลังงานลมในเวียดนามนับว่ามีประสิทธิภาพค่อนข้างสูงกว่าการผลิตไฟฟ้าจากพลังงานลมในประเทศไทย
สำหรับเงินลงทุนในโครงการจะมาจากโครงการผลิตไฟฟ้าที่มีอยู่ที่สามารถสร้างรายได้ราว  500 ล้านบาท/เดือน ,เงินกู้จากสถาบันการเงิน และการออกกองทุนโครงสร้างพื้นฐาน ซึ่งธนาคารกรุงเทพ (BBL) ในฐานะที่ปรึกษาทางการเงินอยู่ระหว่างเตรียมแผนยื่นขออนุมัติจัดตั้งกองทุนต่อสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต. ) เบื้องต้นคาดว่าจะระดมทุนราว 1 หมื่นล้านบาท โดยใช้กำลังการผลิตไฟฟ้าราว 118 เมกะวัตต์ เป็นสินทรัพย์อ้างอิง ซึ่งยังคงคาดว่าจะสามารถระดมทุนได้ในช่วงปลายปีนี้
ก่อนหน้านี้เมื่อต้นเดือน ส.ค.SUPER ได้ลงนามในบันทึกความเข้าใจ (MOU) กับพันธมิตรในเวียดนาม ร่วมกันศึกษาและพัฒนาในการร่วมลงทุนในโครงการผลิตไฟฟ้าจากพลังงานแสงอาทิตย์ (โซลาร์ฟาร์ม) และพลังงานลม จำนวน 400 เมกะวัตต์ ในประเทศเวียดนามมาส่วนหนึ่งแล้ว โดยพันธมิตรเวียดนามที่ร่วมดำเนินการเป็นคนละกลุ่ม ซึ่งสำหรับโครงการ 400 เมกะวัตต์คาดว่าจะสรุปความชัดเจนได้ภายในปีนี้
นายจอมทรัพย์ มองว่าเวียดนามนับเป็นประเทศที่มีศักยภาพในการเติบโตด้านพลังงานไฟฟ้าเป็นอย่างมาก จากจำนวนประชากรที่มีอยู่มาก และการที่รัฐบาลส่งเสริมให้ต่างชาติเข้าไปลงทุนจำนวนมาก ซึ่งเวียดนามนับเป็นเป้าหมายหลักในการขยายการลงทุนของบริษัทในกลุ่ม CLMV ซึ่งหลังจากการรุกตลาดในเวียดนามแล้วบริษัทก็มองโอกาสการลงทุนในเมียนมาต่อไป โดยใน 3 ปีข้างหน้าตั้งเป้าหมายจะมีรายได้จากต่างประเทศเพิ่มมากกว่า 50% จากปัจจุบันที่รายได้ทั้งหมดมาจากประเทศไทย
บริษัทมีเป้าหมายที่จะใช้เงินลงทุนราว 1.5-2 หมื่นล้านบาท/ปี เพื่อรองรับการมีกำลังผลิตไฟฟ้าเพิ่มเป็น 2,500 ล้านบาทในช่วง 3 ปี (ปี 60-62) จากปัจจุบันที่มีกำลังผลิตไฟฟ้าที่มี PPA แล้ว 809 เมกะวัตต์ ซึ่งยังไม่นับรวมกำลังการผลิตไฟฟ้าจากโครงการโซลาร์ฟาร์มส่วนราชการและสหกรณ์ภาคการเกษตร ระยะ 2 อีกราว 34 เมกะวัตต์ ที่ยังไม่ได้ลงนามสัญญา PPA โดยในส่วนกำลังการผลิตไฟฟ้าที่มี PPA อยู่แล้วนั้น ปัจจุบันจ่ายไฟฟ้าเชิงพาณิชย์แล้ว 735 เมกะวัตต์
ส่วนกำลังการผลิตไฟฟ้าที่มี PPA แล้ว ส่วนใหญ่อยู่ในประเทศไทย มีเพียงกำลังการผลิต 30 เมกะวัตต์ ซึ่งเป็นโซลาร์ฟาร์มจากจีน โดยในส่วนนี้จะเริ่มรับรู้รายได้เข้ามาในช่วงปลายไตรมาส 3/60 ถึงต้นไตรมาส 4//60 ขณะที่ยังได้เจรจาเพื่อเข้าลงทุนโซลาร์ฟาร์มในจีนเพิ่มเติมอีกในอนาคต โดยมีเป้าหมายมีกำลังผลิตไฟฟ้าในจีนราว 500 เมกะวัตต์ ส่วนการเข้าไปพัฒนาโครงการผลิตไฟฟ้าในญี่ปุ่นนั้น มองเป็นระยะกลางถึงยาว หลังจากที่เห็นว่าการพัฒนาโครงการจนแล้วเสร็จใช้เวลายาวนานกว่าที่คาดไว้
นายจอมทรัพย์ กล่าวอีกว่า บริษัทคาดว่าสิ้นปีนี้จะมีกำลังผลิตไฟฟ้าที่ COD แล้วแตะระดับ 1,000 เมกะวัตต์ นอกเหนือจากที่มี PPA ในมือแล้ว บริษัทก็ยังมองหาการเข้าซื้อกิจการและการพัฒนาโครงการในรูปแบบต่าง ๆ เพิ่มเติม เช่น การซื้อกิจการโซลาร์ฟาร์มในจีนอีก 30 เมกะวัตต์ ซึ่งจะทำให้รับรู้รายได้เข้ามาทันที รวมถึงการพัฒนาโครงการผลิตไฟฟ้าในประเทศเพื่อขายให้ภาคเอกชน (Private PPA) ทั้งในรูปแบบของโซลาร์รูฟท็อป และโซลาร์ฟาร์ม ซึ่งบริษัทตั้งเป้าหมายจะดำเนินการได้ในปลายปีนี้มากถึง 100 เมกะวัตต์ ซึ่งคาดว่าจะเห็นความชัดเจนได้ภายในเดือนก.ย.นี้
นอกจากนี้ บริษัทยังให้ความสนใจที่จะเข้าไปร่วมประมูลโครงการผลิตไฟฟ้าจากพลังงานหมุนเวียนในแบบ SPP Hybrid Firm โดยจะเสนอ 16 โครงการ รวม 330 เมกะวัตต์ คาดหวังว่าจะชนะประมูลราว 7% ของปริมาณที่เสนอ รวมถึงจะเข้าประมูลโครงการ VSPP Semi-Firm ด้วย โดยเป้าหมายกำลังการผลิตที่เพิ่มขึ้นทำให้บริษัทคาดว่าจะทำให้ผลการดำเนินงานทั้งในด้านรายได้และกำไรเติบโตได้อย่างแข็งแกร่งในอนาคตด้วย
ด้านความคืบหน้าการนำบริษัท ซุปเปอร์ โซล่าร์ เอนเนอร์ยี จำกัด ซึ่งเป็นบริษัทย่อยที่พัฒนาโครงการโซลาร์ฟาร์มในประเทศ เข้าจดทะเบียนในตลาดหลักทรัพย์ฯนั้น จะถูกเลื่อนออกไปเป็นปลายปี 61 ถึงต้นปี 62 เนื่องจากบริษัทมีแผนที่จะจัดตั้งกองทุนโครงสร้างพื้นฐานให้แล้วเสร็จก่อนในปลายปีนี้ และต้องการให้ซุปเปอร์ โซล่าร์ เอนเนอร์ยี่ มีขนาดกำลังการผลิตไฟฟ้าที่เพิ่มขึ้นมากกว่านี้ด้วย
สำหรับเม็ดเงินที่ระดมทุนจากการออกกองทุนโครงสร้างพื้นฐานนั้น บริษัทจะนำเงินส่วนหนึ่งราว 4 พันล้านบาทไปใช้ชำระคืนหนี้ และส่วนที่เหลือใช้ลงทุน โดยปัจจุบันมีภาระหนี้เงินกู้ราว 3 หมื่นล้านบาทกับ BBL มีระยะเวลาคืนหนี้ 12 ปี อัตราดอกเบี้ย MLR-1.75% และมีวงเงินกู้บางส่วนกับธนาคารกรุงศรีอยุธยา (BAY) เพื่อใช้ในโครงการโรงไฟฟ้าขยะ ขณะที่มีอัตราส่วนหนี้สินต่อทุน ในระดับ 1.91 เท่า ซึ่งต่ำกว่าเมื่อเทียบอุตสาหกรรมเดียวกัน
 